Ukraina, operacione kundër demonstruesve pro-rusë
Lavrov: Moska do të tërhiqet nga takimi shumëpalësh në Gjenevë, nëse Kievi përdor forcë në Ukrainën lindore
Trupat ukrainase morën kontrollin e një aeroporti të vogël në lindje të vendit, veprimi i parë i Kievit kundër separatistëve pro-rusë, që kanë marrë kontrollin e disa objekteve shtetërore. Presidenti i përkohshëm i Ukrainës Oleksander Turchynov thotë se ka nisur një operacion ushtarak ndaj demonstruesve pro-rusë, të cilët kanë marrë ndërtesat shtetërore në disa qytete të Ukrainës lindore. Qeveritë perëndimore thonë se pas protestave qëndrojnë veprimet e Rusisë dhe ato po i bëjnë thirrje Moskës të përdorë ndikimin e saj tek protestuesit për të zgjidhur krizën. Presidenti Turchynov u tha të hënën ligjvënësve se forcat qeveritare kanë filluar një operacion në rajonin Donetsk për të rimarë nën kontroll ndërtesat qeveritare. Protestuesit pro-rusë vazhdojnë të mbajnë nën kontroll ndërtesat qeveritare në disa qytete në Ukrainën lindore. Qeveritë perëndimore akuzojnë Rusinë si nxitëse të protestave. Rusia ka grumbulluar mijëra forca në kufi me Ukrainën. Ndërsa arriti në Luksemburg për të marrë pjesë në takimin e ministrave të mbrojtjes të BE-së, Sekretari i Përgjithshëm i NATO-s Anders Fogh Rasmusen i bëri thirrje Rusisë të tërheqë trupat e saj nga kufiri me Ukrainën dhe të ndalë destabilizimin e vendit. Për të diskutuar mbi krizën në Ukrainë, është planifikuar që të enjten të zhvillohen në Gjenevë të Zvicrës bisedime shumëpalëshe, që pritet të përfshijnë Rusinë, Ukrainën, Shtetet e Bashkuara dhe Bashkimin Evropian. Por ministri i Jashtëm rus Sergei Lavrov tha sot gjatë një vizite në Kinë se Moska do të tërhiqet nga ky takim ndërkombëtar, nëse Kievi përdor forcën në UkrainëN lindore. Analistja e njohur e çështjeve ruse, Maria Lipman me Qendrën Carnegie të Moskës, thotë se në bisedimet shumëpalëshe të Gjenevës nuk ka gjasa të arrihet përparim thelbësor për zgjidhjen e krizës ukrainase. Zonja Lipman thotë se Rusia kërkon t’i vërtetojë botës se qeveria në Kiev nuk është në gjendje të kontrollojë territorin e vet. Presidenti amerikan Barak Obama paralajmëroi Presidenti rus Vladimir Putin në një bisedë telefonike të hënën se Moska do të përballet me sanksione të tjera nëse veprimet e saj në Ukrainë vazhdojnë. Ai i kërkoi gjithashtu udhëheqësit rus të përdorë ndikimin e tij për të bindur demonstruesit që të largohen nga ndërtesat që kanë marrë. Nga ana e tij, zoti Putin i bëri thirrje zotit Obama t’i kërkojë qeverisë së Ukrainës të mos përdorë forcë kundër protestuesve.